Návrh ROZHODNUTIE RADY, ktorým sa stanovuje pozícia, ktorú má Európska únia zaujať v rámci deviatej Konferencie ministrov Svetovej obchodnej organizácie (WTO) /* COM/2013/0750 final - 2013/0364 (NLE) */





DÔVODOVÁ SPRÁVA 1. CIEĽ NÁVRHU Deviata Konferencia ministrov WTO (MC9) sa uskutoční v dňoch 3. – 6. decembra 2013 v Indonézii. Prebiehajú rokovania o súbore cieľov, ktoré by mohli byť dohodnuté na tejto Konferencii ministrov. Niektoré z nich tvoria súčasť rozvojového programu z Dauhy (Doha Development Agenda – DDA) a ak budú dohodnuté, znamenalo by to prvý krok smerom k uzatvoreniu dauhaského kola rokovaní. Na MC9 by sa mohla dosiahnuť dohoda aj o osobitnom súbore otázok, ktoré sa netýkajú DDA, ale tieto otázky sú predmetom osobitného návrhu rozhodnutia Rady. Pokiaľ ide o otázky týkajúce sa DDA, rokovania prebiehajú v rámci troch pilierov: uľahčenie obchodu, poľnohospodárstvo a rozvoj. EÚ prikladá veľký význam dosiahnutiu dohody o uľahčení obchodu, ktorá by priniesla značné hospodárske výhody všetkým členom WTO. Ak rokovania o uľahčení obchodu budú napredovať tak, ako sa plánovalo v rámci príprav na MC9, členovia WTO by mal byť schopní dospieť k politickému porozumeniu, pokiaľ ide o základný text dohody. Napriek tomu k finalizácii textu dohody dôjde až v roku 2014, keď budú hotové harmonogramy implementácie (týkajúce sa ustanovení, ktoré sa majú uplatňovať už od nadobudnutia platnosti dohody), keďže budú neoddeliteľnou súčasťou dohody. Ak by rokovania napredovali uspokojivo v tomto smere a na MC9 bude možné dosiahnuť politické porozumenie v otázke dohody o uľahčení obchodu, potom súčasťou záverov MC9 bude aj doriešenie určitých otázok v oblasti rozvoja a poľnohospodárstva. Niektoré z týchto otázok v oblasti rozvoja a poľnohospodárstva si budú pravdepodobne vyžadovať rozhodnutie Rady už v rámci prípravy na MC9, a preto sú predmetom tohto návrhu. V roku 2014 bude pravdepodobne potrebné osobitné rozhodnutie Rady o pozícii EÚ k dohode o uľahčení obchodu, až text dohody o uľahčení obchodu bude úplne hotový a bude potrebné zaujať pozíciu EÚ v rámci WTO. Tento návrh rozhodnutia Rady sa preto obmedzuje na ciele týkajúce sa rozvoja a poľnohospodárstva, ktoré môžu byť dohodnuté na MC9, konkrétne: · Monitorovací mechanizmus pre ustanovenia týkajúce sa osobitného a diferencovaného zaobchádzania s rozvojovými krajinami: V súlade s orientačnými zámermi, ktoré schválila Generálna rada WTO 31. júla 2002, osobitné zasadnutie Výboru WTO pre obchod a rozvoj dokončuje rokovania o funkciách, štruktúre a referenčnom rámci monitorovacieho mechanizmu, ktorého cieľom je prispieť k uľahčeniu integrácie rozvojových a najmenej rozvinutých členov do multilaterálneho obchodného systému. · Správa colných kvót: Text, ktorý sa má odsúhlasiť na MC9, by mal zahŕňať ustanovenia o transparentnosti a mechanizmus nevyčerpaných kvót. Pokiaľ ide o transparentnosť, správa colných kvót je spojená s opatreniami týkajúcimi sa udeľovania dovozných povolení, a teda podlieha dohode WTO o postupoch udeľovania dovozných povolení, čo znamená, že by sa uplatňovali niektoré procesné povinnosti, resp. transparentnosť (napr. povinné zverejňovanie, lehoty na spracovanie žiadostí a oznamovanie). Okrem toho by sa mal uplatňovať test potrebnosti, ktorý preukazuje, že administratívne postupy by nemali predstavovať väčšiu záťaž, než je absolútne nevyhnutné na realizáciu daného opatrenia. Pokiaľ ide o mechanizmus nevyčerpaných kvót, ak miera čerpania colnej kvóty je v určitom období nižšia než 65 % (alebo v prípade absencie oznámenia), od dovážajúceho člena WTO sa môže požadovať, aby zmenil správu kvót podľa metódy „kto prv príde, ten prv berie“ alebo podľa systému automatických, nepodmienených povolení. · Potravinová bezpečnosť: V rámci MC9 by bolo žiaduce dosiahnuť dohodu o doložke „náležitej zdržanlivosti“, ktorá by chránila programy potravinovej bezpečnosti realizované v niektorých rozvojových členských krajinách pred rizikami, ktoré by pre ne mohli v rámci WTO vznikať v určitom období a za špecifických podmienok. Táto dohoda by mohla mať formu rozhodnutia ministrov. Cieľom tohto návrhu je umožniť Európskej únii pripojiť sa ku konsenzu v uvedených otázkach počas deviatej Konferencie ministrov WTO (MC9). V návrhu sa preto stanovuje, že Rada poveruje Komisiu, aby v mene Európskej únie zaujala pozíciu v rámci WTO a pripojila sa ku konsenzu s cieľom podporiť prijatie uvedených rozhodnutí. Vzhľadom na skutočnosť, že Konferencia ministrov sa uskutoční 3. – 6. decembra a v súčasnosti sa rokuje o všetkých tematických oblastiach možného balíka z Bali, Komisia očakáva, že Rada prijme súvisiace rozhodnutie, keď bude situácia, pokiaľ ide o príslušné texty, dostatočne jasná – možno už počas samotnej Konferencie ministrov. 2. PRÁVNY ZÁKLAD NÁVRHU Podľa článku 218 ods. 9 Zmluvy o fungovaní Európskej únie (ZFEÚ) Rada prijme na návrh Komisie alebo vysokého predstaviteľa Únie pre zahraničné veci a bezpečnostnú politiku rozhodnutie, ktorým sa určujú pozície, ktoré sa majú zaujať v mene Únie v rámci orgánu zriadeného medzinárodnou dohodou, keď je tento orgán vyzvaný prijať akty s právnymi účinkami. Toto ustanovenie sa vzťahuje aj na rozhodnutia Konferencie ministrov o správe colných kvót, potravinovej bezpečnosti a monitorovacom mechanizme. Všetky plánované opatrenia spadajú do rámca spoločnej obchodnej politiky (článok 207 ZFEÚ) a sú priamo spojené s fungovaním WTO a multilaterálnym obchodným systémom. 3. ROZSAH PÔSOBNOSTI NÁVRHU Komisia má byť poverená, aby v mene Európskej únie zaujala pozíciu s cieľom pripojiť sa ku konsenzu, aby podporila prijatie rozhodnutí Konferencie ministrov, pokiaľ ide o potravinovú bezpečnosť, správu colných kvót a monitorovací mechanizmus. Európsky parlament bude v súlade s článkom 218 ods. 10 ihneď a v plnom rozsahu informovaný. 2013/0364 (NLE) Návrh ROZHODNUTIE RADY, ktorým sa stanovuje pozícia, ktorú má Európska únia zaujať v rámci deviatej Konferencie ministrov Svetovej obchodnej organizácie (WTO) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 v spojení s jej článkom 218 ods. 9, so zreteľom na návrh Európskej komisie, keďže: (1) Európska únia prikladá mimoriadny význam fungovaniu a postupnému posilňovaniu multilaterálneho obchodného systému a uznáva, že je potrebné pokročiť v dauhaskom kole multilaterálnych obchodných rokovaní. Úspešný výsledok deviatej Konferencie ministrov WTO by bol nevyhnutným krokom pri uskutočňovaní tohto cieľa a viedol by k porozumeniu, pokiaľ ide o dohodu WTO o uľahčení obchodu, ktorú by sprevádzali niektoré výsledky menšieho dosahu, týkajúce sa otázok v oblasti poľnohospodárstva a rozvoja, najmä také, ktoré sú dôležité pre najmenej rozvinuté krajiny. (2) Rozvoj je stredobodom dauhaského kola obchodných rokovaní. Generálna rada WTO na svojom zasadnutí 31. júla 2002 schválila odporúčanie osobitného zasadnutia Výboru pre obchod a rozvoj (VOR), aby sa vytvoril monitorovací mechanizmus pre osobitné a diferencované zaobchádzanie. Cieľom tohto monitorovacieho mechanizmu by malo byť prispieť k uľahčeniu integrácie rozvojových a najmenej rozvinutých členov do multilaterálneho obchodného systému. Osobitné zasadnutie výboru dokončuje svoje rokovania o funkciách, štruktúre a referenčnom rámci takéhoto mechanizmu. Európska únia by mala podporiť následné rozhodnutie Konferencie ministrov. (3) Otázky týkajúce sa poľnohospodárstva sú kľúčovým prvkom rozvojového programu z Dauhy (DDA) a môžu sa v plnom rozsahu vyriešiť iba ako súčasť konečného výsledku, ktorý by zahŕňal niekoľko ďalších oblastí v rámci mandátu DDA. Európska únia však uznáva záujem niektorých členov WTO o riešenie osobitných problémov v oblasti poľnohospodárstva už počas deviatej Konferencie ministrov WTO zároveň s politickým porozumením v otázke ambicióznej dohody o uľahčení obchodu. (4) Efektívna správa colných kvót a transparentnosť, pokiaľ ide o ich využitie, sú nevyhnutné na zabezpečenie toho, aby sa riadne plnili predchádzajúce záväzky prijaté počas uruguajského kola a týkajúce sa prístupu na trh s poľnohospodárskymi výrobkami. Rokovania v rámci WTO v roku 2013 umožnili členom dosiahnuť dohodu o zavedení mechanizmu na správu colných kvót, ktorý zahŕňa aj ustanovenia o transparentnosti a mechanizmus nevyčerpaných kvót. Pokiaľ ide o transparentnosť, spravovanie colných kvót je spojené s opatreniami týkajúcimi sa udeľovania dovozných povolení, a teda podlieha dohode WTO o postupoch udeľovania dovozných povolení, čo znamená, že by sa mali uplatňovať určité procesné povinnosti, resp. transparentnosť. Okrem toho by sa mal uplatňovať test potrebnosti, ktorý preukazuje, že administratívne postupy by nemali predstavovať väčšiu záťaž, než je absolútne nevyhnutné na realizáciu daného opatrenia. Pokiaľ ide o mechanizmus nevyčerpaných kvót, ak miera čerpania colnej kvóty v určitom období nedosahuje stanovenú úroveň (alebo v prípade absencie oznámenia), od dovážajúceho člena WTO sa môže požadovať, aby zmenil spravovania kvót podľa metódy „kto prv príde, ten prv berie“ alebo podľa systému automatických, nepodmienených povolení. V súčasnosti sa očakáva rozhodnutie Konferencie ministrov o správe colných kvót, ktoré by mala Európska únia podporiť. (5) Členovia WTO by mali mať možnosť realizovať potrebné programy vrátane programov verejného skladovania na účely potravinovej bezpečnosti v súlade s pravidlami WTO. Programy verejného skladovania na účely potravinovej bezpečnosti musia spĺňať osobitné podmienky dohodnuté medzi členmi WTO, aby nedochádzalo k narúšaniu medzinárodného obchodu. Rokovania vedené v rámci WTO v roku 2013 umožnili členom nájsť vhodné riešenie, pokiaľ ide o takéto programy zavedené rozvojovými krajinami, a to vo forme porozumenia medzi členmi (doložka „náležitej zdržanlivosti“) s cieľom nenapadnúť takéto programy v rámci určitého obdobia za predpokladu, že spĺňajú určitý súbor podmienok. V súčasnosti sa očakáva rozhodnutie Konferencie ministrov v otázke potvrdenia tohto porozumenia, ktoré by mala Európska únia podporiť. (6) Rozhodnutie Európskej únie pripojiť sa ku konsenzu počas deviatej Konferencie ministrov WTO v otázke monitorovacieho mechanizmu, spravovania colných kvót a potravinovej bezpečnosti závisí od dosiahnutého pokroku, pokiaľ ide o dohodu o uľahčení obchodu, a konkrétne od toho, či sa na Konferencii ministrov dosiahne politické porozumenie v otázke textu tejto dohody, PRIJALA TOTO ROZHODNUTIE: Článok 1 Pozíciou Európskej únie, pokiaľ ide o potravinovú bezpečnosť, spravovanie colných kvót a monitorovací mechanizmus, je pripojiť sa ku konsenzu dosiahnutému medzi členmi WTO s cieľom prijať rozhodnutia deviatej Konferencie ministrov. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda